作者:韋應物
標題:善福閣對雨，寄李儋幼遐
內容:飛閣淩太虛，晨躋鬱崢嶸。驚飆觸懸檻，白雲冒層甍。太陰布其地，密雨垂八紘。仰觀固不測，俯視但冥冥。感此窮秋氣，沈鬱命友生。及時未高步，羈旅遊帝京。聖朝無隱才，品物俱昭形。國士秉繩墨，何以表堅貞。寸心東北馳，思與一會並。我車夙已駕，將逐晨風徵。郊途住成淹，默默阻中情。